**Cromer** er en kystby og et verdslig sogn ved nordkysten av det engelske grevskapet Norfolk, omkring 37 km nord for Norwich og kun 6,4 km øst for Sheringham ved kysten av Nordsjøen. Byen er administrasjonssenter for distriktet North Norfolk. Det verdslige sognet består av et areal på 4,66 km² og ved folketellingen i 2011 var det en befolkning på 7 683 innbyggere.

Byen er kjent som et tradisjonelt feriested og for taskekrabbe (som her kalles for «Cromer crab»), som utgjør en betydelig inntektskilde for de lokale fiskere. Mottoet *Gem of the Norfolk Coast* («Norfolkkystens perle») framheves på byens veiskilt.

Historie
--------

Sognekirken for Sankt Peter og Sankt Paulus i Cromer. Kirketårnet er 48 meter høyt.
Cromer er ikke nevnt i *Dommedagsboken* (1086), men to andre bosteder i området, *Shipden-juxta-mere* («ved havet») og *Shipden-juxta-Felbrigg* («ved Felbrigg») omtales. Det antas at Cromer ligger der Shipden-juxta-Felbrigg engang lå, rundt sognekirken viet til apostlene Peter og Paulus. Den andre Shipden-landsbyen lå omkring 400 meter nordøst for enden av piren i Cromer, et sted som nå ligger under havet. Det var tidligere markert av holmen Church Rock, som ble sprengt bort etter at et skip gikk grunn på den i 1888.

I begynnelsen av 1800-tallet ble Cromer et feriested for rike familier fra Norwich. I 1883 kom journalisten Clement Scott dit, med støtte fra Great Eastern Railway som hadde lagt jernbane dit i 1877, og begynte å skrive om området. Hans artikler i rikspressen og jernbanelinjen førte til at det begynte å komme mange besøkende til byen. Scott kalte en del av kystlinjen for *Poppyland* («Valmuelandet»), en referanse til store mengder valmuer som vokser der. Blomstene man finner i dag er fjerne etterkommere av opiumsvalmuene som engang ble dyrket kommersielt i Norfolk.

Den gamle bygningen for Cromer livbåtstasjon.
Wellinghton Public House.
I 1887 kom enda en jernbanelinje, og stedet ble dermed tilgjengelig for flere. Cromer High stasjon er nedlagt, men Cromer Beach stasjon er fortsatt i drift under navnet Cromer. Det var tidligere direkte tog fra London, Manchester, Leicester, Birmingham, Leeds, Peterborough og Sheffield. I dag er det bare et pendlertog til Norwich som er i drift. Blant besøkende til byen var den fremtidige Edvard VII, som likte å spille golf der. På Royal Cromer Golf Club spiller man fremdeles om *Prince of Wales Cup* til minne om kronprinsen.

Byen er berømt for taskekrabben, som er viktigste inntektskilde for de lokale fiskerne. Langt inn i på 1900-tallet foregikk det helårsfiske i Cromer, med krabbe- og hummerfiske om sommeren, og for det meste torsk om vinteren. Senere har man gått over til å fokusere bare på krabbe og hummer. Det er fire butikker i byen som selger ferske krabber når båtene kommer inn.

Cromers livbåtstasjon ble åpnet i 1804 som den første i Norfolk. Flere av byens fiskere utmerket seg som mannskap på de to livbåtene, blant annet Henry Blogg som hele tre ganger fikk RNLIs gullmedalje for heltemot. I 1920-årene ble en ny stasjon anlagt på enden av piren, slik at en livbåt med motor kunne settes ut utenfor brenningene og dermed komme langt raskere frem. Flere kjente redningsoperasjoner mellom 1917 og 1941 gjorde byen kjent i hele Storbritannia og mange steder utenfor landet. Stasjonen dekker en lang bit av kystlinjen, og er fortsatt svært aktiv.

Den lille fotballklubben Comer Town FC, som spiller i Anglian Combination Premier Division, som er det 11. nivået i det engelske ligasystemet, kan miste hjemmebanen Cabbell Park i 2012. En klausulen i avtalen som ga klubben rett til å bruke Cabbell Park som ble mottatt i gave av Evelyn Bond-Cabbell i 1922, til minne om bysbarna som døde i den første verdenskrig. Klausulen i leiekontrakten presiserte at avtalen ville gå ut 21 år etter at dronning Victorias sist gjenlevende arving døde. Kong Olav V av Norge var oldebarnet til den britiske dronningen og i 2012 er det 21 år siden han gikk bort i 1991.

Referanser
----------

1. ↑  Ordnance Survey, *Explorer Sheet 252, Norfolk Coast East*, ISBN 978-0-319-46726-8
2. ↑  ««Town population 2011»». Arkivert fra originalen 4. mars 2016. Besøkt 30. januar 2016.
3. ↑  «Cromer Crab» Arkivert 23. oktober 2012 hos Wayback Machine. *Eat My Town*
4. ↑  «Protection wanted for Cromer Crab», *BBC* 11. august 2009
5. ↑  «Year in Review: A Look Back at 2015 on The Gem of the Norfolk Coast», *YouTube*
6. ↑  «Queen Victoria, King Olav and the bizarre twist for Cromer FC» Arkivert 4. februar 2016 hos Wayback Machine. *Norfolk Eastern Daily Press*
7. ↑  Strand, Sigbjørn (8. mai 2009): «Engelsk 11. divisjonslag kan miste banen i 2012. Fordi det da er 21 år siden kong Olav V døde», Dagbladet
8. ↑  «Grounded!» Arkivert 4. februar 2016 hos Wayback Machine. *Britol Rovers Suppoerters Club* 1. januar 2000

Litteratur
----------

* Bartell, Edmund (1800): *Observations upon the town of Cromer*
* Leach, Nicholas & Russell, Paul (2004): *Cromer Lifeboats 1804-2004*, Stroud: Tempus Publishing, ISBN 0-7524-3197-8
* Malster, R. (1994): *The Cromer Lifeboats*, 4. utg. Cromer: Poppyland Publishing, ISBN 0-946148-21-X
* Pipe, C. (2010): *A Dictionary of Cromer and Overstrand History*, 1. utg. Cromer: Poppyland Publishing, ISBN 978-0-946148-89-9
* Stibbons, Peter & Cleveland, David (2001): *Poppyland – Strands of Norfolk History*, 4. utg., Cromer: Poppyland, ISBN 0-946148-17-1
* Warren, M. (2001): *Cromer – Chronicle of a Watering Place*, 3. utg. Cromer: Poppyland Publishing, ISBN 0-946148-55-4

Eksterne lenker
---------------

* Offisielt nettsted Rediger på Wikidata

* (en) Cromer – kategori av bilder, video eller lyd på Commons Rediger på Wikidata

 Cromer hos Wikivoyage

* The Cromer Dictionary
* Cromer Literary History
* Song about Cromer

|  |  |
| --- | --- |
| Oppslagsverk/autoritetsdata | Vision of Britain **·** VIAF **·** GND **·** LCCN **·** GeoNames **·** BBC Things
 |